  Григорий Фомин Анжелика Тихонова корреспондент 2022-тӥ арын Удмуртиын нырысетӥ классэ 20 сюрслэсь трос пиналъёс мынозы. Со сярысь 15-тӥ южтолэзе элькунысь дышетонъя но тодосъя министерствоын пресс-конференциын веразы. « Туэ Удмуртиын 20 сюрслэсь трос первоклассникъёсты кутыны чакласьком, 10 сюрс пала – Ижкарын. 15-25 южтолэзе дышетонъя огазеяськонъёслэн сайтъёсазы нылпиез гожтон амалъёс сярысь пыр-поч ивор поттэмын луоз, озьы ик ватсаса ивортонъёс » Светлана Болотникова, Удмуртиысь дышетонъя но тодосъя министр 2022-тӥ арын, кылем арын сямен ик, нылпиез школае гожтон кык люкетэн ортчоз. Нырысетӥез 1-тӥ оштолэзьысен 30-тӥ инвожоозь кыстӥськоз. Со льготной категорие сюрись пиналъёс понна чакламын. Отчы черодэз возьматэк, черодлэн кутсконаз пуктӥськись, озьы ик школа борды юнматэм интыын улӥсь семьяос пыро. Нош кыкетӥ люкетаз – юнматэм интын улисьтэм пиналъёс понна. Соослэсь куриськонъёссэс 6-тӥ пӧсьтолэзьысен но вань интыос бырытозь кутозы, берпуметӥ нуналэз – 5-тӥ куарусён. « Школа-интернатъёсы черодэз возьматэк сюрыны прокуроръёслэн, судьяослэн, следствиея комитетын ужасьёслэн нылпиоссылэн луонлыксы вань. Нырысетӥосыз пӧлын – ожгарчиослэн (улон интызыя), полициын, йӧскалык гвардиын, кунпуш ужъёсъя ёзэсъёсын, уголовно-исполнительной сӧзнэтын, тылпу кысонъя федерал службаын но Россиысь таможенной ёзэсъёсын ужасьёслэн пиналъёссылэн. Озьы ик нылпиосты басьтыны кулэ со школае, кытын агай-апайзы дышетске ни » Светлана Болотникова, Удмуртиысь дышетонъя но тодосъя министр Нылпиез школае  РПГУ портал пыр гожтыны луэ. 22-тӥ южтолэзе 12 час 30 минутысен 13 час 30 минутозь эскерон вылысь гожтӥськон ортчытозы.   Эскерон вылысь гожтӥськон нырысетӥ классэ мыныны куриськон гожтэмен уз лыдъяськы. Со порталлэн ужаменыз тодматскон вылысь гинэ радъяське. Пусъём, 2021-тӥ арын 75 процентэз анай-атайёс нылпизэс РПГУ пыр гожтыны быгатӥзы. Куриськонэз дышетон ужъюртэ мыныса, электрон почтае яке почта пыр но сётыны луэ. Ваньмыз соос одӥг сямен чакласькозы. Нырысь ик льгота категориосы пырись семьяосысь пиналъёсты гожтозы, собере мукетъёссэ. Гожтӥськем бере ни кин ке мукет школае мыныны мылкыд кариз ке, со интые черодын нырысетӥ сылӥсь пиналлэсь анай-атайёссэ школае ӧтёзы. Школаын интыос ӧз ке луэ, дышетон ужъюрт нылпиез кутыны пумит луыны быгатэ. Сыӵе дыръя анай-атайёслы дышетонъя управление вазиськыны кулэ. Нырысетӥ классэ мынӥсь вань пиналъёс 1-тӥ куарусёнэ парта сьӧры пуксёзы, пусйизы министерствоын. Инты котькуд пиналлы шедьтозы.  Приёмной кампанилэн кутскон дырыз школа кивалтӥсьлэн косонэныз (приказ) юнматэмын луоз. Сое дышетон ужъюртлэн сайтаз поттозы. Тодэ вайытом, 2022-тӥ арын Россиын нылпи лагерьёсын шутэтскон дунлэсь ӝынызэ берыктон программа ужзэ азьланьтоз. Тегъёс: Удмуртия Дышетон школаос пиналъёс Дышетонъянотодосъяминистерство СветланаБолотникова Ижкар  